
      Comisia juridică,                              Comisia pentru egalitatea de şanse

de disciplină şi imunităţi                                 pentru femei şi bărbaţi

Bucureşti, 02 octombrie 2012                         Bucureşti, 02 octombrie 2012

                                                                          PL.x 360/2012
RAPORT COMUN

asupra

propunerii legislative privind completarea Legii nr.217/2003 pentru prevenirea şi combaterea violenţei în familie
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au fost sesizate spre dezbatere, în fond, cu propunerea legislativă privind completarea Legii nr.217/2003 pentru prevenirea şi combaterea violenţei în familie, trimis cu adresa nr. PL-x 360 din 24 septembrie 2012 înregistrată la Comisia juridică, de disciplină şi imunităţi cu nr. 31/719/24.09.2012 şi la Comisia pentru egalitatea de şanse pentru femei şi bărbaţi cu nr.37/299/25.09.2012.
Senatul, în calitate de primă Cameră sesizată, a respins iniţiativa legislativă în şedinţa din 17 septembrie 2012.
Camera Deputaţilor este Cameră decizională, în conformitate cu dispoziţiile art.75 alineatele (1) şi (3) din Constituţia României, republicată.
Consiliul Legislativ a avizat negativ iniţiativa legislativă, conform adresei cu nr.175 din 12 martie 2012.

Propunerea legislativă are ca obiect de reglementare completarea Legii nr.217/2003 pentru prevenirea şi combaterea violenţei în familie, cu modificările şi completările ulterioare, în sensul înfiinţării Agenţiei Naţionale pentru Protecţia Familiei, organ de specialitate în subordinea Ministerului Muncii, Familiei şi Protecţiei Sociale. Totodată, iniţiativa legislativă are în vedere stabilirea obiectivelor şi atribuţiilor Agenţiei Naţionale pentru Protecţia Familiei, precum şi înfiinţarea, în cadrul Agenţiei, a Comitetului Naţional Tripartit pentru Combaterea Violenţei asupra Femeilor. 
Guvernul României, conform adresei cu nr.622 din 5 aprilie 2012, nu susţine iniţiativa legislativă, considerând că soluţiile legislative preconizate prin această iniţiativă legislativă nu sunt justificate. Astfel, eventuala reînfiinţare a Agenţiei Naţionale pentru Protecţia Familiei ar implica modificarea mai multor acte normative, şi nu numai a Legii nr.217/2003. Conform normelor legale în vigoare, înfiinţarea unui organ de specialitate în subordinea unui minister nu poate face obiectul unei propuneri legislative. De asemenea, iniţiativa legislativă preia articole abrogate din Legea nr.217/2003 fără a le adapta la cadrul instituţional existent şi nu prevede sursele de finanţare pentru cheltuielile necesare înfiinţării şi funcţionării Agenţiei Naţionale pentru Protecţia Familiei. 

Comisia pentru muncă şi protecţie socială a avizat negativ propunerea legislativă, cu unanimitate de voturi, în şedinţa din 1 octombrie 2012, conform adresei cu nr.27/272/2012.
Comisia juridică, de disciplină şi imunităţi şi Comisia pentru egalitatea de şanse pentru femei şi bărbaţi au dezbătut propunerea legislativă în şedinţe separate.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat propunerea legislativă în şedinţa din 1 octombrie 2012 iar membrii Comisiei pentru egalitatea de şanse pentru femei şi bărbaţi în şedinţa din 2 octombrie 2012.
La dezbateri au participat, în calitate de invitaţi, din partea Ministerului Muncii, Familiei şi Protecţiei Sociale, doamna Elena Tudor – director general.
Din numărul total de 23 membri ai Comisiei juridice, de disciplină şi

imunităţi au fost prezenţi la lucrările Comisiei 15 deputaţi, respectiv 9 deputaţi din totalul de 13 membri ai Comisiei pentru egalitatea de şanse pentru femei şi bărbaţi.

În urma dezbaterii, membrii Comisiei juridice, de disciplină şi imunităţi şi membrii Comisiei pentru egalitatea de şanse pentru femei şi bărbaţi au hotărât, cu unanimitate de voturi, să propună plenului Camerei Deputaţilor raportul de respingere a propunerii legislative privind completarea Legii nr.217/2003 pentru prevenirea şi combaterea violenţei în familie, întrucât înfiinţarea unui organ de specialitate în subordinea unui minister nu poate face obiectul unei propuneri legislative, iar eventuala reînfiinţare a Agenţiei Naţionale pentru Protecţia Familiei ar implica modificarea mai multor acte normative, şi nu numai a Legii nr.217/2003.
În raport de obiectul şi conţinutul său, propunerea legislativă face parte din categoria legilor ordinare.
VICEPREŞEDINTE,                                   PREŞEDINTĂ,

           Florin IORDACHE 
                   Cristina Ancuţa POCORA

         
   SECRETAR                                                 SECRETAR

          Alina GORGHIU                                      PETŐ Csilla-Mária

Consilier parlamentar,                                                                                         Consilier parlamentar,

  Rodica Penescu                                                                                                   Cristina Constantin

